Husker du sportsøjeblikket med underhylerne? Det gør Nicklas Helenius i hvert fald. Tydeligt. Også, selvom det er ni år siden, at episoden fandt sted. Og i disse dage rumsterer situationen, der gik viralt i sin tid, igen i hovedet på den farlige Silkeborg-angriber. Torsdag aften står han nemlig over for netop Jan Vertonghen, som trak shortsene af Helenius i opgøret mellem Aston Villa og Tottenham. Vertonghen er således skiftet til Anderlecht, der får besøg af Silkeborg i UEFA Conference League. Når jeg siger Jan Vertonghen, hvad siger du så? - Så siger jeg, at han skulle have haft et rødt kort, og jeg skulle have haft et straffespark 30 sekunder inde i anden halvleg i ligacuppen, hvor jeg kom ind, mindes Helenius og fortsætter: - Det er en sjov historie, men det er også en trist historie. Det havde på en eller anden måde været et gennembrud for mig, hvis jeg havde fået et straffespark der, fordi jeg vidste, jeg skulle have sparket det, så på den måde er det også lidt træls. - Men sådan er fodbold. Jeg er blevet tagget i den over 50 gange lige siden, og jeg skal nok love, at jeg har nogle pæne underbukser på, hvis det sker igen, siger han til TV 2 SPORT. Helenius fortæller også, at Vertonghen i sin tid var rigtig fair omkring situationen, da han efterfølgende kom over og snakkede om det. Derfor glæder danskeren sig også til at spille mod den tidligere Tottenham-stjerne igen, såfremt forsvarsspilleren starter inde. Helenius er vel så godt som selvskrevet i danskernes startopstilling. Du kan se Silkeborgs historiske kamp i Europa direkte på TV 2 PLAY og TV 2 SPORT X torsdag aften klokken 18.45.

Referat:
Nordjyske Nicklas Helenius glæder sig til igen at stå over for Jan Vertonghen, når hans nuværende klub Silkeborg torsdag aften møder belgiske Anderlecht i Conference League.